दूसरों की कविताओं के साथ अपनी कहानियों का रिश्ता नई कहानी के अन्य किसी कथाकार ने जताया हो, ऐसा दिखाई नहीं पड़ता। अगर कहानीकार खुद एक कवि हो, तो उसकी अपनी कविताओं और कहानियों में संबद्धता अथवा एक रिश्ता सहज ही दिखाई पड़ जाता है, जैसे अज्ञेय की कहानियों और कविताओं में कई जगह दिखता था, जैसे मुक्तिबोध की कहानियों और कविताओं में ब्रह्मराक्षस एक ही तरह से आता है, जैसे रघुवीर सहाय और कुँवर नारायण की कविताओं का मृत्यु-बोध उनकी कहानियों में भी धीरे से सरककर आ जाता है, लेकिन ज्ञानरंजन कवि नहीं हैं, विशुद्ध कहानीकार हैं। उनकी कहानियों में कविताएँ अंतर्गुम्फित हैं। ‘अमरूद का पेड़’ काव्यात्मक सघनता की प्रतिनिधि कहानी है, जो अपने प्रभाव में विशाल और आकार में कविताओं जैसी संक्षिप्ति लिए हुए है।